Сөгөттү минералдуу боёк кени
Сөгөттү минералдуу боёк кени  Ысык-Көл облусунун Тоң районунда, Кажы-Сай шаарчасынан 3  км чыгыш тарапта, Тескей Ала-Тоонун түндүк этегинде. 1932-ж. табылган. Кендин аймагында юра мезгилинин башталышында пайда болгон чопо, кумдук, гравелит, конгломерат тектери кеңири таралган. Каолин, кварцтуу кум, минералдуу боёк болуучу кызгылтым чопо катмарлары конгломерат, гравелит, алевролит, чопонун жука катмарлары менен аралашып жатат. Кумдуктун жалпы калыңдыгы 56 – 58 м, узундугу 1,7 км. Өңү боз, ар кандай бүртүкчөлүү каолин менен камдашып турат. Курамынын 85% кум, 15% каолин. Боёк болуучу кызгылтым чопонун орточо калыңдыгы 0,46 – 1,0 м, узундугу 0,5 кмге чейин. Чоподон (жалпы запасы 1190 миң т), каолинден (1504 миң т) ар түрдүү санитариялык жана техникалык буюмдарды, каптоо материалдарын жасоого болот. Кварц куму (жалпы запасы 10 млн т) күңүрт түстүү бөтөлкөлөрдү, электр изаляторун жана айнек буласын, түтүгүн жасоого жарамдуу.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары